বিশাখাপত্তনমে একটা যুদ্ধে জিতেই অন্য যুদ্ধে হা রে রে করে নেমে পড়লেন বিরাট কোহলি। ব্যাট হাতে যতটা আক্রমণাত্মক ছিলেন, মাইক হাতেও ঠিক ততটাই আগ্রাসী দেখাল ভারতীয় টেস্ট দলের অধিনায়ককে। 
মনে করা হচ্ছে, টেস্ট জিতে সিরিজে ১-০ এগিয়ে যাওয়ার পর কোহলির স্টেপ আউট করার পিছনে কোনও এক নাসের হুসেন। ইংল্যান্ডের প্রাক্তন অধিনায়ক তাঁর দেশের সংবাদপত্রে সোমবারেই নিজের কলামে অধিনায়ক কোহলিকে তীব্রভাবে আক্রমণ করেছেন। এমনকী, কোহলির ক্যাপ্টেন্সিকে ‘শিশুসুলভ’ বলতে ছাড়েননি হুসেন। যার জবাব দিতে গিয়েই কি ম্যাচ শেষে কোহলির পাল্টা মন্তব্য যে, ‘‘কুকদের ব্যাটিংয়ে কোনও ইচ্ছাশক্তি বা তীব্রতাই খুঁজে পেলাম না। ওভার প্রতি ১.৫ করে রান তুলছিল ওরা। মাটি কামড়ে পড়ে থাকা ডিফেন্সিভ স্ট্র্যাটেজি দেখে আমরা বিস্মিতই হয়েছি।’’ চলতি সিরিজে রবিবার পর্যন্তও ভারত-ইংল্যান্ড একটা সম্প্রীতির সুর ধরা পড়ছিল। কোহলি বা অ্যালেস্টেয়ার কুক দু’জনের কাউকে দেখেই মনে হয়নি ২০০১-এর স্টিভ ওয় বনাম সৌরভ গঙ্গোপাধ্যায় সিরিজের ‘রিমেক’ দেখা যাবে। সিরিজ শুরুর আগে কুক নিজেদের ‘আন্ডারডগ’ আখ্যা দিয়েছিলেন। যা শুনে কোহলিও হেসে হেসে বলেছিলেন, ‘‘ওরা নিজেদের ওপর চাপ হাল্কা করতে এ সব বলছে। এই ইংল্যান্ড দলটা বেশ ভাল।’’  
শুনে মনে হয়েছিল, অতিথি দেব ভবঃ। পাহাড় আর সমুদ্রে ঘেরা মনোরম বিশাখাপত্তনমেই খানখান হয়ে ভেঙে পড়ার উপক্রম হয়েছে সেই সৌজন্য। কোহলি সাংবাদিক সম্মেলনে কারও নাম করেননি। নাসেরের লেখা নিয়েও কেউ তাঁকে প্রশ্ন করেনি। তা বলে কোহলি বা তাঁর টিমের কেউ নাসেরের লেখা সম্পর্কে অবহিত নন, এটাও কল্পনা করা যাচ্ছে না।    
নাসের অতীতেও ভারতীয় ক্রিকেটারদের নিয়ে আপত্তিজনক মন্তব্য করে ক্ষোভের মুখে পড়েছেন। ধারাভাষ্য দিতে গিয়ে একবার বলেছিলেন ‘ডাঙ্কিজ অন দ্য ফিল্ড’। অলস কয়েকজন ভারতীয় ফিল্ডারকে কটাক্ষ করেই সেই মন্তব্য করেছিলেন। যা নিয়ে বিতর্ক এমন পর্যায়ে পৌঁছয় যে, ভারতীয় বোর্ডকে হস্তক্ষেপ করতে হয়। ইংল্যান্ড ক্রিকেট বোর্ডের কাছে বার্তা পাঠাতে হয় নাসেরকে নিয়ে। 
একবার কমেন্ট্রি করতে গিয়ে ডিআরএস নিয়ে নাসের তীব্র বাগ্‌যুদ্ধে জড়িয়ে পড়েন রবি শাস্ত্রীর সঙ্গে। তখনও অন্যান্য দেশ ডিআরএস মেনে নিলেও ভারত মানেনি। ভারতীয় ক্রিকেট প্রশাসকদের আক্রমণ করে বসেন নাসের। পাল্টা জবাব দিতে ছাড়েননি শাস্ত্রীও। 
ভারত নিয়ে এ হেন ‘রেকর্ড’ থাকা নাসের এবার ক্যাপ্টেন কোহলিকে আক্রমণ করাতে ক্ষোভের পরিমাণ আরও বেশি হওয়ার আশঙ্কা রয়েছে। টুইটারে ইতিমধ্যেই ক্রিকেটভক্তদের কেউ কেউ লিখেছেন, ‘নাসেরের উচিত বিরাটকে ছেড়ে কুক-কে ক্যাপ্টেন্সি শেখানো। অতি রক্ষণাত্মক ব্যাটিংয়ে কুক আর ইংল্যান্ডকেই বরং ছেলেমানুষ দেখাচ্ছিল।’ 
নাসেরকে তাঁর ভারতীয় বন্ধুরা মনে করিয়ে দিয়েছেন, যদি ভারতে কমেন্ট্রি চালিয়ে যেতে চাও, কোহলিকে বাউন্সার দিও না। অতীতে তারকাদের বিরুদ্ধে বলে কয়েকজন চাকরি হারিয়েছেন। বিশাখাপত্তনমে ১-০’র পাশাপাশি তাই অদৃশ্য সতর্কবার্তা— হুসেন হুঁশিয়ার!